Príloha č.4 k č. p.: KM-1-63/VI-2003
Popis a spôsob ochrany čistopisu cestovného dokladu

Všetky rozmery cestovného dokladu budú v súlade príslušnými normami ISO a ICAO.

Papier vízových stránok:

Na vyhotovenie vízových stránok bude vybraný ceninový papier bez optických zjasňovacích činidiel, chemicky citlivý, reagujúci na organické rozpúšťadlá a bielidlá.

Papier bude obsahovať 2 druhy voľne viditeľných ochranných vlákien, minimálne jeden druh z nich fluoreskujúci pod UV svetlom. Nosným ochranným prvkom papiera vízových stránok bude lokalizovaný figurálny  vysokokvalitný multitónovaný (min. 5 odtieňov šedej farby) vodoznak, umiestnený v strede vízových strán, s prechodom z pozitívneho do negatívneho. Doplňujúcim prvkom bude ochranný prúžok umiestnený na vízových stranách pozdĺž zvislého. Na prúžku bude striedavo vytlačená  farebná zástava Slovenskej republiky a opakujúci sa text: "Slovensko, Slovakia". 
Farby:

Farebnosť čistopisu cestovného dokladu bude určovať jemná podtlač všetkých vízových stránok, dátovej stránky a vnútorných stránok obalu, ktorá bude vyhotovená použitím dvoch jemných pastelových farieb s dvojnásobným irisovým prechodom, v strede čistopisu cestovného dokladu v mieste lokalizácie vodoznaku bude grafika zoslabená a použitá svetlejšia z vybraných farieb, na okraji stránok bude irisový prechod vyhotovený - zvýraznený  v plnej farebnej ploche.

Na zvýšenie ochrany čistopisov cestovných dokladov budú použité viditeľné aj neviditeľné fluorescenčné farby, opticky premenlivá farba, metamerická farba a infračervené farby. 

Súčasťou projektu bude spracovanie umeleckých návrhov, ktoré budú navonok reprezentovať Slovenskú republiku a vybranie jedného dominantného znaku – symbolu, ktorý bude ústredným grafickým prvkom cestovného dokladu. Všetky použité ochranné prvky na cestovnom doklade budú obsahovať tento ústredný motív.

Farebnosť obalu:

Obal bude bordovej farby v súlade s cestovnými dokladmi Európskej únie a rovnako texty na obale nového cestovného dokladu budú v súlade cestovnými dokladmi Európskej únie. Na zvýšenie ochrany bude aj na obale použitá farba viditeľná iba pod UV osvetlením.

Všetky farby budú vyrobené a otestované podľa príslušných noriem a budú mať vysoký stupeň odolnosti proti svetelnému a tepelnému žiareniu. Farby si zachovajú svoju kvalitu, stálosť a odolnosť minimálne po dobu 10 rokov. 

Tlač:

Na tlač cestovného dokladu  bude použitá kombinácia troch tlačových techník. Ofsetová tlač bude použitá na tlač podtlači cestovného dokladu, tlač UV reaktívnych farieb, infračervených farieb, tlač textov v cestovnom doklade, predtlač kolóniek na dátovej stránke.

Tlač z výšky bude použitá na vytlačenie evidenčného sedemmiestneho čísla na rube dátovej strany.

Hĺbkotlačou budú vyhotovené prvky tlačené opticky variabilnou farbou, skrytý obrazec v giloši na vnútorných stranách obalu.

Dátová stránka:

Dátová stránka bude z viacvrstvového polykarbonátu s priehľadnou vrstvou na povrchu, medzi priehľadnou vrstvou a bielou vrstvou polykarbonátu bude aplikovaný priehľadný opticky premenlivý prvok umiestnený tak, aby čiastočne prekrýval miesto pre vypaľovanie podoby držiteľa. Na stránke budú aj prvky vyhotovené opticky premenlivou farbou, aj prvky vyhotovené fluorescenčnými farbami. V priehľadnej vrstve po celej ploche budú vytvorené reliéfne prvky prechádzajúce cez miesto podoby držiteľa. Vybraný spôsob spojenia dátovej stránky a čistopisu cestovného dokladu musí zabezpečiť bezpečné a trvalé vzájomné spojenie. 

Optické vlastnosti priehľadného polykarbonátu nesmú brániť kontrole žiadneho ochranného prvku zabudovaného v medzivrstve alebo kontrole dát vypísaných do tlačiva. Ochranné prvky čistopisu cestovného dokladu budú rozdelené do dvoch ochranných línií, pričom stupeň utajenia ochranných prvkov v druhej línii bude dôverný.

Ochranné prvky chránia cestovný doklad pred:

pozmeňovaním údajov – aby sa zabránilo pozmeňovaniu údajov obsiahnutých v čistopise cestovného dokladu, bude na vyhotovenie vnútorných strán vybraný chemicky citlivý papier a podtlač po celej ploche. V papieri bude zabudovaný výrazný lokalizovaný vodoznak. V mieste lokalizácie vodoznaku bude grafika vnútorných strán zoslabená tak, aby bolo zrejmé, že  ide o doklad s vodoznakom. Výrazný lokalizovaný vodoznak je zároveň ochranným prvkom, ktorý je kontrolovateľný v prechádzajúcom svetle bez akýchkoľvek pomôcok a keďže je predpoklad, že kontrolné orgány (hlavne vo vnútrozemí) nebudú v blízkej dobe kontrolovať cestovné doklady založené na ochranných prvkov využiteľných pre kontrolu na prvej línii, papier je doplnený o prvky druho a treťolíniovej ochrany. 

Kvalitný dokument by mal obsahovať prvky, ktoré mu poskytnú treťolíniovú ochranu:

· prvolíniová ochrana a kontrola: sem patria prvky, ktorých pravosť môže byť overená voľným okom bez použitia akýchkoľvek pomôcok (vodoznak, ochranné vlákna a pásik, sútlačové značky, skryté obrazce, farbu, tlačiarenskú techniku (hĺbkotlač - hmatom),

· druholíniová ochrana a kontrola: sem patria prvky, ktorých pravosť môže byť overená s použitím jednoduchých pomôcok - lupa, UV svetlo a pod. (vodoznak v UV, ochranné vlákna a pásik, farbu, tlačiarenskú techniku ),

· treťolíniová ochrana a kontrola: sem patria prvky, ktorých pravosť môže byť overená špeciálnymi prístrojmi - spektrometre, mikroskopy, prístroje používané na určovanie charakteristík papiera a pod. (vodoznak - meranie priehľadnosti, zloženie farieb, komparácie tlačových predlôh a pod.),

Vodoznak je vybraný ako dominantný prvok prvolíniovej kontroly, čo predpokladá v grafickom návrhu prispôsobenie grafiky tak, aby upozorňovala na použitie tohto prvku.  Pri kontrole vodoznaku v prechádzajúcom svetle sa zároveň kontroluje aj farebný ochranný prúžok. Ochranný prúžok je druhým prvkom, ktorý bude vyhotovený v papieri vízových stránok čistopisu cestovného dokladu. Na ochrannom prúžku bude vyhotovený opakujúci sa  mikrotext “Slovensko Slovakia“ a  farebná vlajka Slovenska. Toto umožní kdekoľvek vo svete identifikovať, že cestovný doklad pochádza zo Slovenskej republiky. 

Vodoznak a ochranný prúžok majú iný vzhľad pri ich kontrole v prechádzajúcom svetle ako v odrazenom svetle. Prvky, ktoré majú rozdielne vlastnosti v odlišných svetelných podmienkach, sa nazývajú opticky variabilné prvky a nie je ich možné kopírovať na kopírovacích zariadeniach alebo skeneroch, ktoré pracujú iba s jednými svetelnými podmienkami. Takže je doklad zároveň chránený  pred kopírovaním a falšovatelia sú nútení k ich imitácií,  ktorá je však ľahko rozpoznateľná, pretože napr. vodoznak, ktorý je vytvorený len zmenou hrúbky papiera dokladu, čiže je to stále papier, a tak jeho reakcia v ultrafialovom svetle je identická s fluorescenciou ostatných častí papiera. Imitácia vodoznaku  je najčastejšie vyhotovená kresbou alebo tlačou nejakou kvapalinou, a tým vzniká odlišná UV reakcia. Originál pásik, má zase  mikrotext, ktorý je kontrolovateľný  lupou. A tým tieto prvky sú zároveň aj druholíniovými prvkami. Pri kontrole v treťolíniovom pracovisku je možné merať ich priehľadnosť, a tak sú týmito dvomi základnými prvkami pokryté všetky tri línie kontroly pravosti.

Prvou určujúcou myšlienkou pri zadávaní ochrany čistopisu cestovného dokladu je použitie opticky variabilných prvkov.

Druhou myšlienkou je používanie zdvojenej ochrany  tj. dvoch ochranných prvkov súčasne a ich vhodné umiestnenie na vízových stránkach, ktoré zabraňujú odstraňovaniu údajov (napr. zavedená dvojitá ochrana proti pozmeňovaniu údajov tj. chemicky citlivý papier a podtlač, prvky pre prvolíniovú kontrolu v prechádzajúcom svetle vodoznaku a prúžok, dva prvky na dátovej stránke a to priehľadný opticko - premenlivý prvok a opticky premenlivá farba).

Všetky tieto premenlivé prvky sú navrhnuté v jednotnom tvare – ústrednom dominantnom prvku napr. v tvare štátneho znaku SR. Čo je navrhnuté z hľadiska ľahkej zapamätateľnosti. Je ľahšie si zapamätať, že je potrebné kontrolovať všetky miesta, kde sú napr. štátne znaky a že pri kontrole týchto miest je možné ľahko overiť pravosť ochranných prvokov, umiestnených v týchto miestach. 

Treťou myšlienkou je fakt, že veľkosť prvkov je určená tak, aby optický efekt bol jednoznačný a ľahko zapamätateľný.

Ako ochrana pred výmenou stránok v cestovnom doklade je použitá rozdielna grafika jednotlivých vízových strán, ako i dátovej stránky, tak i  vypálenie čísla cestovného dokladu do čistopisu cestovného dokladu laserovým lúčom. 

Vyššie uvedené fakty popisujú ochranu pred pozmeňovaním, kopírovaním, imitáciou, ktorá by mala zamedziť výrobu nebezpečných falzifikátov.

Na ochranu pred originalizáciou,  t. j. neúradným vydávaním odcudzených čistopisov cestovných dokladov je vybraná unikátna personifikačná technika, ktorá preniká do hmoty dátovej stránky cestovného dokladu a samozrejme zmena necentrálneho systému na centrály systém.

Ochranné prvky môžeme rozdeliť do najmenej troch kategórii:

· podľa toho, proti ktorému spôsobu falšovania sa použijú,

· podľa toho, pri ktorej línií sa kontrolujú,

· podľa fázy výroby čistopisu cestovného dokladu, kedy sa aplikujú

Vyššie popísané prvky sa zaraďujú medzi prvky prvolíniovej kontroly - vodoznak, prúžok, opticky variabilné prvky  vo forme napr. št. znaku (vodoznak a prúžok sa dajú kontrolovať aj pri 2 a 3 línii, ale nie sú to typický predstavitelia) a ide o prvky zavedené pri výrobe papiera a dátovej stránky fólie, resp. výrobe farieb.

Ochrana v druhej a tretej línii je zabezpečená použitím najtypickejších prvkov druholíniovej kontroly, ktorým je použitie ultrafialovej fluorescencie niektorých látok. Na novom návrhu sú použité UV fluorescenčné farby na tlač evidenčného  čísla, dve viditeľné farby, ktoré majú zároveň UV fluorescenciu, UV fluorescenciu vykazujú aj ochranné vlákna. Navrhujeme použiť dve viditeľné nosné farby grafiky v irisovom prechode. Z toho jedna  s fluorescenciou v UV svetle. Druhá farba je navrhovaná v UV svetle priehľadná, a to z dôvodu, aby sa na časti čistopisu cestovného dokladu, kde je použitá táto farba, prejavila vlastnosť ceninového papiera - nereaktívnosť v UV svetle. Druhým dôvodom je lepšia viditeľnosť UV reakcie ochranných vlákien.  UV iris bol zvolený aj z dôvodu, aby bola čo najviac sťažená možnosť napodobňovania UV reakcie. Zároveň však musí byť vybraný tak, aby bol zreteľný a nezameniteľný. Aby bola UV fluorescencia zreteľná, musia byť použité hrubšie línie tlače, čo je však požiadavka v priamom rozpore s požiadavkou na jemnú podtlač ťažko kopírovateľnú na 4-farebných kopírovacích strojoch. Východiskom je kombinácia tenkých a hrubších, riedkych a hustých čiar a bodov, t. j. antikopírovacích rastrov a vytiahnutie plného irisu na horný a dolný okraj stránok.

Poslednou oblasťou je použitie treťolíniových prvkov.

Treťolíniová kontrola je zameraná na presné fyzikálne merania parametrov dokladu, použitím zložitejších meracích prístrojov. Ide vlastne o kontrolu použitých materiálov, ale aj výrobných postupov. 

Pri návrhu samotného čistopisu cestovného dokladu musia byť uplatnené znalosti všetkých technických postupov, ktoré vytvárajú výsledný produkt a uvedomiť si: 

1. pred čím doklad chránime,

2. funkciu dokladu a jeho následnú kontrolu,

3. celý systém od výroby čistopisu cestovného dokladu až po jeho vydávanie

a nakoniec je potrebné aplikovať tie ochranné prvky, ktoré budú pre daný produkt najvhodnejšie, t. j. spĺňajú nasledujúce kritériá:

1. rozoznateľnosť – použité ochranné prvky sú na čistopise cestovného dokladu okamžite zistiteľné - pri prvom pohľade je zrejmé, že ide o ochranný prvok

2. nezameniteľnosť - je jednoznačne rozpoznateľná ich pravosť – je možné ich na 100 % odlíšiť od napodobnených, falšovaných prvkov.

3.  sú účinnou prekážkou proti falšovaniu- technika ich výroby musí byť nedostupná na trhu – z tohto dôvodu navrhujeme laserové gravírovanie podoby držiteľa do dátovej stránky a nie atramentovú tlač, (ktorá je síce považovaná za odolnú techniku voči odstraňovaniu podoby z dokladu, atrament tiež preniká do hmoty dátovej stránky), pretože atramentové tlačiarne sú bežne dostupné na trhu.
4. doba životnosti - nesmú zmeniť svoju kvalitu počas predpokladanej doby životnosti dokladu.

Všetky použité prvky na novom tlačive čistopise cestovného dokladu, ako i unikátny spôsob personifikácie budú spĺňať tieto kritériá.

